Seks bomba (album)
Seks bomba jest drugi album sarajevske pop, rok pjevačice Alme Ekmečić, koju je na LP ploči i kaseti objavila beogradska izdavačka kuća Jugodisk 1982. Pjesme na ovom albumu predstavljaju zanimljivu mješavinu muzičkih stilova, za razliku od njenog prethodnog albuma "Skreni lijevo" gdje je pjevala uglavnom šlagere. Muziku i tekstove za većinu pjesama napisao je Đorđe Novković, dok je aranžmane uradio Enco Lesić, koji je ujedno bio i producent. Album otvara naslovna pjesma "Seks bomba" koju je u stilu novog vala komponirao Lesić na tekst Bore Đorđevića. Alma Ekmečić je ovom pjesmom ostvarila dobar uspjeh kod tadašnje jugoslavenske slušalačke publike i mogla se često čuti na radio i televizijskim stanicama. Već s prvom pjesmom uočljivo je da je njeno pjevanje pratila dobro uigrana ekipa muzičara pri čemu je posebno zanimljivivo muziciranje na sintisajzeru i električnoj gitari uz čvrstu i preciznu pratnju na bas-gitari i bubnjevima. "Niko nije znao tako da me mami" komponirana je i odsvirana u istom stilu na tekst Katarine Naglov Šoškić. Za njima slijedi pop-rok laganija pjesma "Zabranjena zona" u kojoj se Ekmečić oprobala kao tekstopisac. A-stranu zatvara plesna pop-rok pjesma "Ne ranjavaj, dokrajči me". B-stranu otvara "Kako prebroditi ovu noć" na tekst Miše Marića odsvirana u stilu novog vala sa zanimljivim uvodom na električnim gitarama po uzoru na engleskog gitaristu Roberta Frippa (iz King Crimsona) u pjesmi "Fashion Davida Bowiea. Novina u pjevanju Alme Ekmečić je njen izlet u pank-rok muziku po uzoru na njemačku pjevačicu ove vrste muzike Ninu Hagen. Refren je otpjevan u stilu pop-rok muzike. "Nikada, nikom ne pričaj o nama" je tipična plesna pop pjesma za kojom slijedi lagana pop-rok balada "Neke davne strasti". Album zatvara još jedna pop plesna pjesma "Voli me". Ovo je najambicioznije muzičko izdanje u kojem se Alma Ekmečić potvrdila pjevanjem u različitim muzičkim stilovima time potvrdivši istaknuto mjesto među ženskim pripadnicama sarajevske škole pop roka iz 1970-ih i početka 1980-ih. Fotografiju i dizajn za omot uradio je Dragan S. Stefanović.